Title: Introducció del tema
Course: Visual i plàstica 6è Primària 1r T

1.-Descripció

El Martí i la Yaminah fa uns dies van comprar entrades per l'exposició: "Art modern: la revolució de l'art", i per fi ha arribat el dia de la inauguració!

Un cop dins, han entrat a la primera sala anomenada IMPRESSIONISME. Han vist el primer quadre que s'hi exposa, de poc més de mig metre, i amb la següent informació: -Impressió, sol naixent: oli sobre tela: Claude Monet (1872).

YAMINAH: Art modern? però si aquests quadres són del Segle XIX! Gaire "moderns" no semblen...

MARTÍ: Doncs tens raó, veus, això ens passa per no mirar quins autors o quines obres s'hi exposen quan hem comprat les entrades.

YAMINAH: Jo pensava que ho hauries mirat tu!

MARTÍ: La veritat es que estava convençut que hi trobaríem obres més "modernes", com ara graffitis, collage, quadres interactius, alguna obra de Banksy...

YAMINAH: Jo també esperava alguna cosa així, la veritat. Bé, aquest quadre tampoc està malament, no?

MARTÍ: Doncs a mi m'agrada, però no acabo d'entendre perquè es diu així l'exposició,...

YAMINAH: És que a més a més diu que aquest art és l'art de la revolució, què creus que volen dir amb això?

MARTÍ: Suposo que aquests quadres van provocar una revolució en l'art que es feia fins aquest moment... no sabria dir-te per què...

YAMINAH: Ja que hi som, seguim veient l'exposició aviam si ho descobrim!

...

Vols ajudar a la Yaminah i al Martí a descobrir què va fer d'aquest art una revolució? què és l'Impressionisme i quins aspectes van produir un trencament amb l'art que s'havia fet fins al moment?

1. Presentació del tema 1

Mitjançant l’anàlisi d’algunes de les obres més representatives d’aquest corrent artístic, ens endinsarem en l’Impressionisme des d’una vesant analítica i creativa que ens permetrà comprendre com és l’art pictòric des d’aquesta perspectiva, fins a ser capaços de desenvolupar la nostra creativitat com si fóssim també artistes impressionistes.

Iniciarem la creació d’una carpeta d’aprenentatge o portafoli virtual individual on registrarem tots aquells aprenentatges que anirem assolint, les nostres percepcions subjectives i recerques que ens permetran ampliar la informació i el coneixement que se’n derivi.

2.-Activitats

Les activitats que trobaràs en aquest tema estan explicades, indicada de forma clara la tasca que has de desenvolupar, la forma i format com has de lliurar la tasca i com s'avaluarà l’activitat. Cal que tinguis cura a l'hora de lliurar les tasques segons com es demanin.

3.-Pla de treball

El teu professor/a et guiarà al llarg del tema i et pautarà les activitats que hauràs d'anar fent. Cal que vigilis sovint el calendari i els fòrums d'avisos i notícies i de Dubtes del curs.

 Al mòdul del curs trobaràs el fòrum de dubtes on podràs compartir les teves inquietuds. Abans del tancament de curs, cal haver respost el qüestionari final.

Durant tot el curs hauràs de registrar, complementar i ampliar la informació i aprenentatges adquirits a la carpeta d’aprenentatge.

Tema 1 - Impressionisme

1. Per començar el curs fes l’Avaluació inicial.
2. Anàlisi comparativa de dues obres ben diferents.
3. Subjectivitat i impressions: anàlisi d’obres, reflexió i creació.
4. La pinzellada i el color: anàlisi d’obres, reflexió i creació.
5. Espais i naturalesa: anàlisi d’obres, reflexió i creació.
6. Exposició i autoavaluació.
7. Qüestionari final: què he après?

4. Objectius

En acabar les activitats que et proposem seràs capaç de…
1. Conèixer l’impressionisme com a corrent artístic.
2. Reconèixer diferents autors i autores i les seves obres.
3. Desenvolupar la creativitat mitjançant diferents tècniques i materials.
4. Analitzar críticament obres d’art a partir de l’observació i la reflexió.
5. Expressar sentiments i vivències que ens desvetlla la pintura, l'arquitectura i l'escultura.

5. Avaluació

Per superar el curs, cal haver presentat i realitzat correctament totes les tasques sol·licitades.